Euroopan parlamentin ja neuvoston päätös N:o 507/2001/EY,

tehty 12 päivänä maaliskuuta 2001,

yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevaan Euroopan laajuiseen verkkoon (Edicom) liittyvien toimien kokonaisuudesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen(1),

noudattavat perustamissopimuksen 251 artiklassa määrättyä menettelyä(2),

sekä katsovat seuraavaa:

(1) Yhteisön sisäistä tavarakauppaa koskevien tilastojen laatua on voitu kehittää huomattavasti niiden toimien avulla, jotka on pantu täytäntöön jäsenvaltioiden välisen tavarakaupan tilastoja käsittelevien viranomaisten välisistä telemaattisista verkoista (Edicom) 9 päivänä joulukuuta 1996 tehdyn neuvoston päätöksen 96/715/EY(3) mukaisesti.

(2) Ulkomaankaupan ja yhteisön sisäisen kaupan tilastojen kehitys tulee nyt uuteen vaiheeseen, jossa käyttäjien tietotarpeet kasvavat ja muuttuvat entistä vaativammiksi.

(3) On välttämätöntä vastata talous- ja rahaliiton kiireellisiin tarpeisiin toimittamalla nopeasti luotettavia ja täsmällisiä makrotaloudellisia tilastoja.

(4) Yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keruuta, tuottamista ja levittämistä koskevan Euroopan laajuisen verkon uudenaikaistamisen on oltava ensisijainen toimintakohde näitä tilastoja kehitettäessä.

(5) Jäsenvaltioiden välisen tavarakaupan tilastoista (Intrastat) 7 päivänä marraskuuta 1991 annetussa neuvoston asetuksessa (ETY) N:o 3330/91(4) sekä yhteisön ja sen jäsenmaiden tavarakauppaa kolmansien maiden kanssa koskevista tilastoista 22 päivänä toukokuuta 1995 annetussa neuvoston asetuksessa (EY) N:o 1172/95(5) säädetään edellytysten luomisesta automaattisen tietojenkäsittelyn ja sähköisen tiedonsiirron käytön lisäämiselle.

(6) Intrastat-järjestelmän yksinkertaistaminen otettiin kokeiluhankkeeksi vuonna 1996 käynnistetyn SLIM-aloitteen (sisämarkkinoita koskevan lainsäädännön yksinkertaistaminen) yhteyteen. Olisi jatkettava toimia, joilla pyritään keventämään ilmoitusvelvollisille ja erityisesti pk-yrityksille aiheutuvaa taakkaa, ja joihin Euroopan parlamentti ja neuvosto ovat suhtautuneet myönteisesti.

(7) Tämän päätöksen tavoitteet ovat asianmukaisia ja yhteensopivia Euroopan parlamentin ja neuvoston päätösten N:o 1719/1999/EY(6) ja N:o 1720/1999/EY(7) tavoitteiden kanssa. Kyseiset päätökset koskevat hallintojen välisen telemaattisen tietojenvaihdon (HVT) Euroopan laajuisia verkkoja. Lisäksi olisi otettava huomioon HVT-päätökset, erityisesti päätöksen N:o 1719/1999/EY 11 artikla, kun tätä päätöstä pannaan täytäntöön.

(8) Ennakkoarviointi on suoritettu varainhoitoa koskevien sääntöjen mukaisesti, jotta ohjelmassa noudatetaan tehokkuusvaatimusta suhteessa tavoitteisiin ja jotta siinä otettaisiin huomioon talousarvion mukaiset rajoitteet ohjelman suunnittelusta alkaen.

(9) Suunnitellun toiminnan tavoitteita, jotka ovat yhteisön sisäisen ja sen ulkopuolelle suuntautuvan kaupan tilastojen keruuta, käsittelyä ja levittämistä koskevan Euroopan laajuisen verkon kehittäminen ja uudenaikaistaminen, ei voida riittävällä tavalla saavuttaa jäsenvaltioiden toimin ja ne voidaan siten niiden laajuus huomioiden saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on näiden tavoitteiden saavuttamiseksi tarpeen.

(10) Yhteisön tilastoista 17 päivänä helmikuuta 1997 annettu asetus (EY) N:o 322/97(8) muodostaa säädöskehyksen tämän päätöksen säännöksille, erityisesti niille, jotka koskevat tiedonsaantia hallinnollisista lähteistä, tilastosalaisuutta ja kustannustehokkuusperiaatetta.

(11) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(9) mukaisesti.

(12) Tässä päätöksessä säädetään ohjelman koko voimassaoloajaksi rahoituspuitteet, jotka ovat Euroopan parlamentin, neuvoston ja komission talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tekemän toimielinten sopimuksen(10) 33 kohdan mukainen budjettivallan käyttäjän ensisijainen ohje,

OVAT TEHNEET TÄMÄN PÄÄTÖKSEN:

1 artikla

Soveltamisala ja yleiset tavoitteet

1. Tässä päätöksessä säädetyt toimenpiteet koskevat yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keruuta, tuottamista ja levittämistä koskevaa Euroopan laajuista verkkoa.

2. Yleiset tavoitteet ovat seuraavat:

a) edistää 1 kohdassa tarkoitetun verkon järjestämistä mahdollisimman uudenaikaisella, rationaalisella ja tehokkaalla tavalla toteuttamalla sen ohessa tarvittavat toimenpiteet menetelmien parantamiseksi ja yhdenmukaistamiseksi, jotta voidaan tuottaa tilastoja, jotka

- ovat entistä luotettavampia, aiheuttavat vähemmän kustannuksia ilmoitusvelvollisille ja viranomaisille sekä ovat saatavilla entistä nopeammin; ja

- vastaavat entistä paremmin käyttäjien nykyisiin ja tuleviin odotuksiin.

b) kehittää edelleen nykyisiä tilastotietojen keruussa, tuottamisessa, siirtämisessä ja levittämisessä käytettäviä tietoteknisiä välineitä ottamalla huomioon viimeisin tekninen kehitys ja pyrkimällä parhaaseen kustannustehokkuussuhteeseen.

2 artikla

Toimet

1. Edellä 1 artiklassa tarkoitettujen tavoitteiden saavuttamiseksi pannaan täytäntöön toimien kokonaisuus (jota kutsutaan Edicom-ohjelmaksi)

a) edellä 1 artiklan 1 kohdassa tarkoitetun verkon kehittämiseksi, jolloin tavoitteena on

- tuottaa yhteisöjen politiikkojen tarpeita vastaavia tilastotietoja, jotka ovat aiempaa parempilaatuisia, edullisempia ja nopeammin käytettävissä;

- tuottaa tilastotietoja, jotka ovat asianmukaisia ja jotka soveltuvat käyttäjien uusiin tarpeisiin talous- ja rahaliitossa sekä muuttuvassa kansainvälisessä talousympäristössä;

- integroida tavarakaupan tilastot aiempaa paremmin yleiseen tilastojärjestelmään yhteisön ja kansainvälisellä tasolla ja mukauttaa ne hallinnossa tapahtuviin muutoksiin;

- parantaa viranomaisille sekä tietojen toimittajille ja käyttäjille tarjottavaa palvelua antamalla näiden käyttöön kaikki saatavilla olevat tavarakauppaa koskevat tilastot ja metatiedot;

b) tavarakauppaa koskevien tietojen keruuseen käytettyjen välineiden kehittämiseksi ja niiden käytön edistämiseksi siten, että otetaan huomioon viimeisin tekninen kehitys, jotta voidaan parantaa ilmoitusvelvollisille tarjottavia toimintoja.

Erityiset ehdot, jotka koskevat näiden toimien täytäntöönpanoa, ovat liitteessä I. Liitteessä II on annettu koko kautta koskeva ohjeellinen prosentuaalinen erittely.

2. Toimenpiteistä 1 kohdassa tarkoitettujen toimien täytäntöönpanemiseksi päätetään 4 artiklan 2 kohdassa säädettyä menettelyä noudattaen.

3 artikla

Vuotuinen työohjelma ja menojen hallinto

1. Komissio hyväksyy 4 artiklan 2 kohdassa tarkoitettua menettelyä noudattaen vuotuisen työohjelman, johon sisältyy tämän päätöksen mukaisten vuotuisten budjettimenojen jakautuminen.

2. Komissio tiedottaa vuotuisesta työohjelmasta päätöksen 89/382/ETY, Euratom(11) nojalla perustetulle Euroopan yhteisöjen tilasto-ohjelmakomitealle.

4 artikla

Menettely

1. Komissiota avustavat asetuksella (ETY) N:o 3330/91 perustettu jäsenvaltioiden välisen tavarakaupan tilastointia käsittelevä komitea ja asetuksella (EY) N:o 1172/95 perustettu kolmansien maiden kanssa käytävän tavarakaupan tilastointia käsittelevä komitea, kumpikin omaan toimivaltaansa kuuluvissa kysymyksissä.

2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä ottaen huomioon mainitun päätöksen 8 artiklan säännökset.

Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi.

3. Komiteat vahvistavat työjärjestyksensä.

5 artikla

Arviointi

1. Komissio arvioi tämän päätöksen nojalla rahoitettuja toimia säännöllisesti yhteistyössä jäsenvaltioiden kanssa, jotta nähdään, onko asetetut tavoitteet saavutettu, ja jotta voidaan määritellä suuntaviivat tulevien toimien tehostamiseksi. Komissio toimittaa 4 artiklan 1 kohdassa tarkoitetuille komiteoille arvioinneista tehdyn tiivistelmän, jota nämä voivat tarvittaessa tarkastella. Arviointikertomukset ovat pyynnöstä jäsenvaltioiden käytettävissä.

2. Komission antaa vuoden 2003 joulukuun loppuun mennessä Euroopan parlamentille ja neuvostolle tämän uuden ohjelman nojalla rahoitettujen toimien soveltamista koskevan välivaiheen kertomuksen, jotta tämän päätöksen mukaisia toimia voidaan tarvittaessa arvioida uudelleen.

Jäljempänä 7 artiklan toisessa kohdassa tarkoitetun viisivuotiskauden päättyessä komissio esittää Euroopan parlamentille ja neuvostolle tämän päätöksen soveltamista koskevan kertomuksen, johon liitetään tarvittaessa ehdotuksia uusiksi toimiksi.

Kertomuksen tarkoituksena on erityisesti arvioida, yhteisölle aiheutuvat kustannukset huomioon ottaen, toteutettujen toimien yhteisölle, jäsenvaltioille sekä tilastotietojen toimittajille ja käyttäjille tuottama hyöty. Lisäksi on tarkoituksena osoittaa ne seikat, joita voidaan parantaa, ja varmistaa synergia muiden yhteisön toimien kanssa, erityisesti Euroopan laajuisten televerkkojen ja teknistä kehitystä koskevien ohjelmien osalta.

3. Komissio toteuttaa kaikki tarvittavat toimenpiteet sen varmistamiseksi, että rahoitetut toimet toteutetaan asianmukaisesti ja tämän päätöksen säännöksiä noudattaen.

6 artikla

Rahoitusnäkökohdat

Kokonaismääräraha tässä päätöksessä määritellyn yhteisön toimen toteuttamiseksi kaudella 2001-2005 on 51,2 miljoonaa euroa. Suunniteltujen toimien luokittelun mukaisesti tehty ohjeellinen erittely on esitetty liitteessä II.

Budjettivallan käyttäjä myöntää vuosittaiset määrärahat rahoitusnäkymien rajoissa.

Tämän päätöksen mukaisia varoja ei myönnetä toimiin, jotka saavat muuta yhteisön rahoitusta.

7 artikla

Voimaantulo ja soveltaminen

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan viiden vuoden ajan sen voimaantulosta.

8 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 12 päivänä maaliskuuta 2001.

Euroopan parlamentin puolesta

Puhemies

N. Fontaine

Neuvoston puolesta

Puheenjohtaja

L. Pagrotsky

(1) EYVL C 337 E, 28.11.2000, s. 246.

(2) Euroopan parlamentin lausunto, annettu 30. marraskuuta 2000 (ei vielä julkaistu virallisessa lehdessä), neuvoston päätös, tehty 12. helmikuuta 2001.

(3) EYVL L 327, 18.12.1996, s. 34.

(4) EYVL L 316, 16.11.1991, s. 1, asetus sellaisena kuin se on viimeksi muutettuna asetuksella (EY) N:o 1624/2000 (EYVL L 187, 26.7.2000, s. 1).

(5) EYVL L 118, 25.5.1995, s. 10, asetus sellaisena kuin se on viimeksi muutettuna asetuksella (EY) N:o 374/98 (EYVL L 48, 19.2.1998, s. 6).

(6) EYVL L 203, 3.8.1999, s. 1.

(7) EYVL L 203, 3.8.1999, s. 9.

(8) EYVL L 52, 22.2.1997, s. 1.

(9) EYVL L 184, 17.7.1999, s. 23.

(10) EYVL C 172, 18.6.1999, s. 1.

(11) EYVL L 181, 28.6.1989, s. 47.

LIITE I

Päätöksen 2 artiklassa tarkoitettujen toimien täytäntöönpanoa koskevat erityisehdot

1. Päätöksen 2 artiklassa tarkoitettujen toimien täytäntöönpanossa

a) otetaan huomioon tarve taata niiden nykyisten tietoteknisten välineiden jatkuvuus, jotka on todettu hyödyllisiksi 1 artiklassa tarkoitettujen tavoitteiden kannalta ilman, että haitataan kilpailua yksityissektorin kanssa yrityksille tarjottavien palvelujen alalla;

b) otetaan huomioon asianmukaiset tulokset, jotka on saatu muiden asiaan liittyvien yhteisön toimien, erityisesti Euroopan laajuisten televerkkojen sekä tutkimusta ja teknologista kehittämistä koskevien yhteisön ohjelmien yhteydessä; lisäksi otetaan huomioon päätöksen N:o 1719/1999/EY 11 artiklassa tarkoitetut velvoitteet;

c) viitataan nykyisiin eurooppalaisiin standardeihin ja yleisön saatavilla oleviin määritelmiin, kuten avoimiin Internet-standardeihin, sillä tavoin, että voidaan taata laaja yhteentoimivuus kansallisten ja yhteisön järjestelmien välillä sekä hallinnon alalla ja yksityissektorilla sekä näiden välillä.

2. Päätöksen 2 artiklassa tarkoitettujen toimien osalta annetaan etukäteen vuotuisen työohjelman yhteydessä

a) kuvaus niiden tavoitteista, soveltamisalasta, perusteluista sekä suunnitelluista kustannuksista ja hyödyistä;

b) kuvaus niiden toiminnoista ja teknisestä toteutuksesta;

c) niiden yksityiskohtainen täytäntöönpano-ohjelma, jossa ilmoitetaan kukin tehtävä ja tehtävien toteuttamisjärjestys.

3. Vuotuisen työohjelman täytäntöönpano edellyttää teknistä ja hallinnollista apua sekä tukitoimia; tähän tarkoitettujen määrärahojen osuus kokonaismäärärahoista on enintään 7 prosenttia.

LIITE II

Edicom-toimenpideluokkien mukaisesti 2 artiklaa soveltaen tehty ohjeellinen erittely vuosiksi 2001-2005

>TAULUKON PAIKKA>